## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2015. november 25 –i ülésére)

**TÁRGY: AZ EGÉSZSÉGÜGYI, GYERMEKJÓLÉTI ÉS SZOCIÁLIS INTÉZMÉNY ALAPÍTÓ OKIRATÁNAK MÓDOSÍTÁSA**

A Képviselő-testület 2015. október 28-i ülésén 112/2015. számú határozatával egyetértett azzal, hogy a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 2016. január 1. napjától hatályos 40/A.§-ában meghatározott család- és gyermekjóléti központ 2016. január 1. napjától az Egészségügyi, Gyermekjóléti és Szociális Intézmény szervezeti keretein belül, önálló intézményegységként működjön.

A család- és gyermekjóléti központ a hatósági feladatokhoz kapcsolódó, gyermekek védelmére irányuló tevékenységeket, valamint speciális szolgáltatásokat biztosít Kiskőrös járás területén.

Magyarország 2016. évi központi költségvetéséről szóló 2015. évi C. törvény 2. melléklet III/3. pontja alapján a központi költségvetés a számított szakmai létszám alapján támogatást biztosít a járásszékhely települési önkormányzatoknak a szociális igazgatásról és szociális ellátásokról szóló 1993. évi III. törvényben, a Gyvt.-ben és a külön jogszabályban foglalt szakmai szabályoknak megfelelően működtetett család- és gyermekjóléti központ fenntartásához, a személyi és dologi kiadások elismert átlagos költségei figyelembevételével. A támogatásra jogosult önkormányzatnak e támogatásból a járáshoz tartozó összes településen biztosítania kell a feladat-ellátást.

A támogatás fajlagos összege 3.000.000 forint/ számított létszám/év.

A számított szakmai létszám meghatározására megadott képlet alapján összesen 8,9 fő számított szakmai létszámra kaphat támogatást az önkormányzat.

A család- és gyermekjóléti központ részletes szakmai feladatait szabályozó szakmai jogszabályok még nem léptek hatályba, így nem ismert az sem, hogy milyen munkakörökkel és hány fővel kell a központon belül működtetni.

Az Szt.136. § (9) bekezdése és a Gyvt. 174. § (5) bekezdése alapján a települési önkormányzatnak 2015. november 30-áig dönteni kell a családsegítés, illetve a gyermekjóléti szolgáltatási feladatok ellátásának a 2016. január 1-jétől hatályos rendelkezéseknek megfelelő biztosítása módjáról. A fenntartónak a szolgáltatói nyilvántartásba bejegyzett adatoknak a család- és gyermekjóléti központ feladatainak biztosításához szükséges módosítását 2015. november 30-áig kérelmeznie kell. Ha a fenntartó a kérelmet határidőben benyújtja, az eljárás befejezéséig úgy kell tekinteni, mintha a kérelmezett adatmódosítás jogerősen be lenne jegyezve a szolgáltatói nyilvántartásba.

A feni szabályozásokra tekintettel, annak ellenére, hogy még nem jelentek meg a szakmai jogszabályok módosításai, az intézményi átszervezést el kell végezni, a feladatot 2016. január 1. napjától el kell látni, ezért az Egészségügyi, Gyermekjóléti és Szociális Intézmény alapító okiratát a családsegítés feladataival ki kell egészíteni.

Az államháztartásról szóló 2011. évi CXCV. törvény (a továbbiakban: Áht.) 8/A. § (2) bekezdés és 11.§ (7) bekezdés, valamint a 111. § (26) bekezdés értelmében 2015. január 1-jétől az alapító, módosító és megszüntető okiratokat a Magyar Államkincstár (továbbiakban: Kincstár) honlapján közzétett formanyomtatványok szerint kell elkészíteni. Ez a jogszabályi előírás az alapító szervekre és a Kincstárra egyaránt azt a kötelezettséget rója, hogy csak ezen okirat minták szerint elkészített okiratok lesznek befogadhatóak a törzskönyvi nyilvántartásba.

Az Áht. 111. § (26) bekezdése értelmében 2015. január 1-jét követően a költségvetési szervek alapító okiratainak soron következő első módosításakor az okirat mintáknak megfelelően kell átszerkeszteni a költségvetési szerv korábbi alapító okiratát.

A fentiek alapján javaslom a Képviselő-testületnek a határozat-tervezet elfogadását.

**Kiskőrös, 2015. november 17.**

 **Domonyi László sk.**

 **polgármester**

**HATÁROZAT-TERVEZET**

A Képviselő-testület az Egészségügyi, Gyermekjóléti és Szociális Intézmény alapító okiratát 2016. január 1. napjával módosítja, és a módosításokkal egységes szerkezetbe foglalt szövegét, valamint az alapító okiratot módosító okiratot a határozat 1. számú és 2. számú mellékletében foglaltak szerint elfogadja.

**Felelős:** polgármester

**Határidő:** azonnal